Tisztelt Ünneplő Közösség! Kedves Cserkésztestvérek!

Találkozni jöttünk ma. Nem csak cserkészközgyűlés végett, ami törvény rendelte kötelesség, de találkozni mindenekelőtt gróf Esterházy Jánossal.

Esterházy Jánossal, akitől gyakran idézzük ezt a néhány sort:
„Mi a történelmünkből megtanulhattuk azt is, hogy csak az olyan törekvés jut diadalra, melynek mártírjai vannak. Végtelenül komoly és rendkívül súlyos időket élünk, amelyekben fokozott a felelősségünk Istenünkkel, nemzetünkkel, családunkkal, utódainkkal és magunkkal szemben. De vállaljuk ezt a felelősséget. Nem fogunk sem megtörni, sem helytelen utakra tévedni, nem fogunk összeütközésbe kerülni sem az isteni, sem az emberi törvényekkel, mert rendületlen a bizalmunk és hitünk az isteni igazságban.

Bízunk a magunk erejében, és emelt fővel hirdethetjük, hogy lelkiismeretünk tiszta, becsületünk érintetlen, nem vétettünk senki ellen, és csak azokat a jogainkat követeljük és védjük, melyeket már a múltban kiharcoltunk, és amelyek feltétlenül megilletnek minket…

Ha szenvednünk kell magyarságunkért, panasz és zokszó nélkül tesszük ezt, mert mentül szilárdabban állunk ilyen körülmények között Isten adta jogaink alapján, annál értékesebb tagjai leszünk a nagy magyar közösségnek és annál eredményesebben tudjuk majd szolgálni Isten segítségével örök magyar céljainkat.”

Gróf Esterházy János életével hitelesítette ezeket a szavakat. Mártíriuma nem a börtönnel kezdődött: nem egyszerűen odaadta az életét, hanem elajándékozta. Keményen és jól dolgozott azért, hogy a világnak az a szeglete, ami otthonul jutott neki, jobb hely legyen. Jó hely legyen a családja és a gyermekei számára. Jobb hely legyen a felvidéki magyarság számára, hogy megmaradhasson annak, ami: használhassa nyelvét, megélhesse kultúráját – egyszóval megőrizhesse közösségeit. Jobb hely lehessen a szlovákok számára is, hogy az 1000 éves atyafiság a 20. század minden hullámverése ellenére se vesszen el.

Gróf Esterházy János hitére támaszkodva meg tudott maradni a jóban. Meg tudott maradni nagybirtokosként, meg tudott maradni a parlamentben, meg tudott maradni a halálos veszedelmekben, meg tudott maradni a rabság idején is – a Lubjankán és a sarkkörön túl, a kínzások alatt és a siralomházban.

Tisztelt Ünneplő Közösség!

Találkozni jöttünk mi, cserkészek és nem cserkészek a Kárpát-medence minden szegletéből és a nagyvilág megannyi sarkából. Közös irányba tekintünk: lord Baden-Powell és Sík Sándor nyomán egy olyan világért dolgozunk, amelyben mindannyian otthon lehetünk.

Napjainkban újra forrásba jött a világ. Látjuk az ébredő erőt a nagyhatalmi politizálásban,
látunk régen nem tapasztalt hatalmas népmozgalmakat. És látjuk azt is, hogy Közép-Európa ma egységesen mozdul meg. A világ színpadán ma újra össze kell fognunk, hogy megállhassunk ebben a készülődő viharban.

Mi, magyarok csak akkor maradhatunk meg, ha lesznek közöttünk, akik gróf Esterházy János példáját követve hajlandók egymásnak ajándékozni az életüket. Ha lesznek fiatalok, akik hajlandóak komolyan felkészülni az életre, testi, lelki, szellemi értelemben egyaránt: akik figyelnek a másik emberre, tudnak és akarnak közösségben élni, és keményen dolgozni.

Ha lesznek felnőttek, akik létre tudnak hozni családokat, amelyekben tovább adják az életet. Családokat, amelyekben a szülők szeretik egymást, szeretik és elvállalják a gyermekeket.

Családokat és közösségeket, amelyekben tovább adják a hitet, és amelyeken keresztül megélhetjük az összetartozás erejét.

Ha lesznek emberek, akik kiállnak a jó ügyek mellett, s azokat nem csak bátran, de okosan és kitartóan, józanul képviselik.

Gróf Esterházy János példája számunkra nem egyszerűen egy szép történet a régmúltból, hanem egy út, amin érdemes járni – minden hibánk és bűnünk, gyengeségünk és kudarcunk mellett is.

Magas mérce mindannyiunknak a magunk helyén, a magunk lehetőségeiben, a magunk adottságaiban. Erre hív és kötelez bennünket a cserkésztörvény, melyre mi cserkészek – önként – fogadalmat tettünk.

Köszönöm, hogy ma itt találkozhattunk! Isten áldja munkájukat, közösségünket!

A magyar cserkészmozgalom nevében letett koszorú felirata a következő volt:

„gr. Esterházy János”

„Itt maradok köztetek”